UMahiya Ukhululwa Ngokuvunyelwa Ukuhlawula Isibambiso seBail
Bamukele ngenjabulo isinqumo sokuvunyelwa ukuhlawula i-bail kukaMnu. Douglas Mahiya abalwa impi yenkululeko kanye lozulu jikelele.
HARARE — Isiphathamandla senhlanganiso yabalwa impi yenkululeko, eye Zimbabwe National Liberation Veterans, uMnu. Douglas Mahiya, unikwe ithuba lokuhlawula imali yesibambiso, eyeBail, ngasikhathi sinye umantshi wahle walahla isicelo sabatshutshisi, abakade sebephikisa lesi sinqumo, befuna idale limgcine okwamalanga amabili. Bamukele ngenjabulo isinqumo lesi abalwa impi yenkululeko lozulu esikaMantshi Vakai Chikwekwe, ovume ukuba ahlawule i-Bail yamakhulu amathathu amadollar-$300, uMahiya obotshwe ngoLwesithathu, ngeviki ephelileyo, esetheswa umlandu wokuthuka umongameli Robert Mugabe kanye lokweyisa ihofisi kamongameli. Umtshutshisi umnumzana Tapiwa Kasema ubefuna siguqulwe, lesi sinqumo, aqhubeke evalelwe uMahiya okwezinye insuku ezimbili, phezu kokuvalelwa okwesikhathi eside. Okuhle kwaphikiswa ligqwetha lika Mahiya, umnumzana Harrison Nkomo, olilunga le Zimbabwe Lawyers for Human Rights, ethi asikho isizatho sokwenze lokho, esola imizamo yabatshutshisi yokufuna ukusebenzisa isigaba 121, somthetho Criminal Procedure and Codification, esingasasebenziyo kusisekelo esitsha sombuso. Baze ngobunengi, abalwa impi yenkululeko, ukuzasekela omunye wabo, uMahiya, okubalisa unkosazana Beauty Hlatshwayo. Ngaphambilini kokubuyela edale, ngemva kokudla kwemini, kubotshwe unobhala jikelele, wabalwa impi yenkululeko, umnumzana Victor Matemadanda, obeze ukuzasekela omunye wakhe. UMaHlatshwayo, uthi bazakuza njalo ngobunengi njengalokho abakwenze ngoMvulo, ukuzamsekela laye uMatemadanda. Ubesetheswa umlandu wokufuna ukuvukela uhulumende kanye lokuhlambaza umongameli welizwe lehofisi yakhe. Kuthe ngokuya kokuhluzwa kwaleli cala, isigaba sakuqala secala abeletheswa salahlwa, usumunye kuphela, umlandu wakhe, wokuthuka umongameli kanye lokweyisa ihofisi yakhe. Inkokheli yamabandla aphikisayo ehlukeneyo, inkokheli yenhlanganiso ezilwela ilungelo loluntu, amagqwetha awe Zimbabwe Lawyers for Human Rights, uzulu kanye labalwa impi yenkululeko laba baze ukuzakuzwa impumela yokuhluzwa kwecala lika Mahiya obotshwe ngolweSithathu olwedluleyo. Owake waba ngumsekeli kamongameli welizwe, unkosikazi Joice Mujuru, osekhokhela ibandla leZimbabwe People First, engomunye wabalwa impi yenkululeko, umgcinisihlalo welinye lamaqembu abalwa impi yenkululeko, umnumzana Chris Mutsvangwa, lowake waba ngumphathintambo wogatsha lwezemfundo, unkosazana Fay Chung, bebekhona edale. Ubekhona njalo lo Assistant Commissioner Crispen Makedenge, okhokhela olunye uhlangothi lwamapholisa. Amapholisa ohlangothi lwe Riot, abehlomile, abekhona ngobunengi phandle laphakathi kwedale likaMantshi, lanxa zingazange zibe khona izehlakalo zodlakela. Bekuyizililo ngaphambilini, abalwa impi yenkululeko,lapho abatshutshisi bethule isicelo sabo sokuba agcinwe evalelwe uMahiya okwezinye insuku ezimbili, lalapho esebotshwa uMatemadanda, obeze ukuzasekela omunye wakhe